До

* Министерство за информатичко општество и администрација.
* Совет за радиодифузија на Република Македонија
* Агенција за електронски комуникации

 **Предлог измени на текстот на**

**Нацрт Законот за МЕДИУМИ И АУДИОВИЗУЕЛНИ МЕДИУМСКИ УСЛУГИ**

 **(верзија од 05.06.2013година)**

**-од Телевизија ТВМ Охрид**

**Телевизија Тера Битола**

Преку полн.адвокатско друшвто Гоџо, Кичеец и Новаковски од Охрид

Почитувани,

Во врска со постојниот нацрт на закон, а во име на радиодифузерите Телевизија ТВМ од Охрид и ТВ Тера Битола, кои го овластија адвокатското друштво Гоџо, Кичеец и Новаковски од Охрид нивните забелешки на предложениот нацрт закон да ги артикулираат во писмена форма и истите ги достават до релевантните изготвувачи на закнот - ги доставуваме следниве предлози а со цел да се подобри текстот на законот и истиот да биде појасен. Воедно основната цел на овие предлози е да бидат концепциски и практично затворени определени прашања кои се од најголем интерес и каде што најголем дел од проблемите се јавуваат, што е и неспорно поодржаната јавна расправа на ден 02.07.2013година во Скопје, на која учествуваа претставници на АЕК,СРД, радиодифузерите и операторите на јавна комуникациски мрежи.

За таа цел по пат на овој писмен допис се обраќаме до групата изработувачи на текстот на законот заради нивна имплементација во следниот текст на законот и тоа во овие неколку точки подолу.

 **I**

1. Нормативно во текстот на законот, во неговите основни односно уводни одредби и цели да се имплементира концептот дека радиодифузерите претставуваат производители на програма, и дека независно од тоа дали операторите на јавни комуникациски мрежи (кабловски телевизии) нив ги емитираат или реемитираат, тој нивен производ стигнува до крајните корисници и за тој производ треба да платат онака како што плаќаат за емитување/реемитување на странските канали со кои ги имаат уредени правата за емитување, пренесување односно реемитување.

 **I I**

1. Нормативно дефинирање на кабловските оператори во делот на дефиниции , а со цел да се согледа разликата помеѓу тоа што е оператор на јавна комуникациска мрежа која има ограничен капацитетет и оператор на јавна комуникациска мрежа која има неограничен капацитетет.

 **I I I**

1. Доследно имплементирање на сите без исклучок цели на законот пропишани во член 2 и тоа:
	* Слобода на изразување и слобода на медиуми, заштита и развој на медиумскиот плурализам, право на информирање и пристап до разновидни и независни информации и програмски содржини, како основни начела на демократското општество;
	* Развој на медиумите и аудиовизуелните медиумски услуги;
	* Развој на независната продукција;
	* Независност и самостојност во уредувачката политика на издавачаот на медиум
	* Поттикнување, унапредување и заштита на културниот идентитет, јазикот и традицијата на заедниците во Република Македонија, почитување на културните и религиозните разлики, поттикнување на културата на јавен дијалог, меѓу граѓаните со цел да се зацврстува взаемното разбирање и толеранција за унапредување на односите помеѓу различните заедници;
	* Поттикнување на творештвото, образовниот и научниот развој;
	* Заштита на интересите на корисниците особено на малолетничката публика;
	* Развој на медиумската писменост;
	* Транспарентен, независен ефикасен и отчетен јавен радиодифузен сервис;
	* Транспарентно, независно, ефикасно и отчетно регулаторно тело во областа на медиумите;
	* Техничко-технолошки развој на медиумите, конвергенција со електронските комуникации и услугите на информатичко општество;
	* Поттикнување и развој на конкуренцијата во медиумите, аудиовизуелните медиумски услуги и реемитувањето на програмски сервиси преку јавни електронски комуникациски мрежи, и
	* Развој на економијата во Република Македонија.
2. Имено, доколку целта на законот е да ги обезбеди сите овие постулати, тогаш во законот мора да се пронајде решение операторите на јавни комуникациски мрежи да ги пренесуваат радиодифузерите кои се регистрирани во Република Македонија. Таквата цел би се постигнала на неколку начини:
3. Преку нормативно пропишување дека:
	* операторите на јавните комуникациски мрежи се должни да обезбедат определен процент на програма односно програмски содржини од домашни радиодифузери во рамките на своите програмски пакети кои ги регистрираат, или со други зборови
	* во рамките на програмкиоте пакет кој е регистриран да мора да содржи определен процент на програма односно програмски содржини од радиодифузер од Република Македонија,
	* Процентот ќе биде определен со Правилник од страна на Советот за радиодифузија, односно од страна на новоформираната Агенција за медиуми.
4. Овој нормативен предлог номотехнички најдобро би бил пласиран по сегашниот **член 112 став 4** од Нацрт Законот , каде што е дадена можноста согласно сегашниот Нацрт Закон односно е пропишанo дека:

*Оператор кој емитува и реемитува програмски сервиси, треба да обезбеди програмскиот пакет задолжително и бесплатно да ги содржи програмските сервиси на јавниот радиодифузен сервис кои се финансираат од радиодифузна такса.*

Да се вметне нов став кој би гласел на следниот начин:

*“Во рамките на програмкиоте пакет кој е регистриран одстрана на операторот на јавна комуникациска мрежа мора да биде застапен определен процент на програма односно програмски содржини од радиодифузер од Република Македонија, а кој процент ќе биде определен со Правилник од страна на Советот за радиодифузија, односно од страна на новоформираната Агенција за медиуми“*

 **IV**

1. Во членовите 112, 113 и 114 од Нацрт законот односно во целата глава V која гласи

**РЕЕМИТУВАЊЕ НА ПРОГРАМСКИ СЕРВИСИ ПРЕКУ ЈАВНИ ЕЛЕКТРОНСКИ КОМУНИКАЦИСКИ МРЕЖИ**

1. Да биде додаден пред терминот РЕЕМИТУВАЊЕ и терминот ЕМИТУВАЊЕ, а од причината наведена во точка 1 на овој допис. Посебно ако се има во предвид фактот што состојбата на теренот за “обичните“ корисници не прави воопшто никаква разлика дали еден радиодифузер е емитуван или реемитуван од страна на опрератор на јавна комуникациска мрежа. Посебно што треба да се земе во предвид е и фактот што постојните радиодифузери имаа сеуште важечки лиценци односно дозволи за емитување врз основа на старите прописи, кои со измените на законот за Радиодифузна дејност ex lege престанаа, што може и да биде протолкувано како повреда на принципот на правна сигурност и на докрината на ненамалување на стекнати права.

 **V**

1. Во врска со нормирањето на односите помеѓу новинарот и радиодифузерот, предлагаме член 10 од Нацрт законот да претрпи измени и тоа да бидат избришани ставовите 2 и 3 а да бидат доставени во став 1 следнните зборови “доколку тоа не е во спротивност со Уставот и останатите прописи кои важат во Република Македонија“ и тоа со тоа што новиот член да гласи:

 **Член 10**

 **Право на новинар да го изнесе својот став**

(1) Новинарот во текот на својата работа има право јавно да го изнесе својот личен став за сите настани, појави, лица или активности, согласно актот од членот 9 став (1) на овој закон, доколку тоа не е во спротивност со Уставот и останатите прописи кои важат во Република Македонија.

1. Ова со цел да не бидат останатите профисии во Република Македонија ставени во понеповолна позивција односно да не се фаворизира новинарската професија со законски решенија кои се спротивнисо други закони (пред се ЗРО, ЗОО итн) Дотолку повеќе што во член 11 став 4 од Нацрт Законот е пропишано дека

(4) Одредбите од членовите (10) и (11) на овој закон не ја исклучуваат одговорноста на новинарите во случаи определени согласно Законот за работни односи.

Со што практично вака како што е сега предложен член 10 е во колизија со член11став 4 од Нацрт Законот.

**VI**

1. Во врска со предложената формула за пресметување на надоместокот за дозвола за телевизиско или радио емитување предлагаме да се додаде нов став 2а со кој ќе биде формулата за пресметка врзана со бројот на претплатниците а не бројот на населението и тоа на следниот начин:

**Член 87**

**Надоместок за дозвола за телевизиско или радио емитување**

(1) За дозволата за телевизиско или радио емитување, радиодифузерите со исклучок на јавниот радиодифузен сервис плаќаат годишен надоместок на сметка на Агенцијата согласно овој закон.

(2) Висината на надоместокот за дозволата се определува врз основа на следнава формула: ((Н х БДП / 200.000) х Рт х Кп) + А, каде што:

 Н - е број на вкупното население во подрачјето предвидено со дозволата, претставено како бодови, според последните податоци од Државниот завод за статистика.

***(2а)*** *За радиодифузерите кои својата дејност ја остваруваат преку оператори на јавни комуникациски мрежи, H ќе биде изразено како број на претплатници во подрачјето предвидено со дозволата. Обврската за изразување на H радиодифузерите кои својата дејност ја остваруваат преку оператори на јавни комуникациски мрежи, ќе настапи по создавањето на техничките услови за увид во податоците за бројот на претплатници кои ги има секој оператор на јавна комуникациска мрежа.*

БДП - е бруто домашен производ по жител, изразено во евра, а претставено како бодови, според последните податоци од Државниот завод за статистика;

Рт - е коефициент, каде што за телевизиска програма е Рт=1, а за радиопрограма е Рт=1/4;

Кп - е коефициент кој во зависност од форматот на радиодифузниот сервис изнесува:

* за програма на трговско радиодифузно друштво што опфаќа информативни, играни, документарни, образовни, програми од областа на културата, уметноста и хуманитарните науки, спортски, музички и забавни програми изнесува од 0,75 до1;
* за специјализирани програми на трговско радиодифузно друштво чии содржини се од ист вид (спортски, музички, културни, образовни и друго), изнесува од 1,15 до 1,5;
* за програми на трговско радиодифузно друштво наменети за телешопинг изнесува 2,5 и
* за програма на непрофитна радиодифузна установа изнесува 0,25;

А - е константа која изнесува 100 бода за радио и 200 бода за телевизија.

(3) Вредноста на еден бод изнесува 1 евро пресметано во денарска противвредност по средниот курс на еврото според Народната банка на Република Македонија на денот на плаќањето.

(4) Начинот на пресметувањето, фактурирањето и наплатата на надоместокот за дозволата за телевизиско или радио емитување ги утврдува Агенцијата врз основа на горенаведената формула со подзаконски акт. . Висината на надоместокот за дозволата за телевизиско или радио емитување Агенцијата ја соопштува на почетокот на календарската година по добивањето на податоците од Државниот завод за статистика.

(5) Годишниот надоместок се плаќа за секоја тековна година почнувајќи од датумот на доделување на дозволата за телевизиско или радио емитување во рок од 15 дена од денот на приемот на фактурата издадена од Агенцијата.

(6) Надоместоците што се платени за годината во која на радиодифузерите им е одземена дозволата за телевизиско или радио емитување односно за годината во која престанала нејзината важност не се враќаат.

 **VII**

1. Да биде пропишана можноста покрај локалните и Регионалните радиодифузери да можат да се поврзуваат во единствен систем, со намалено време од она што е предложено за локалните. За таа цел предлагаме измена во член 101 став 1 од Нацртот и новиот член би гласел

**Член 101**

**Поврзување во единствен систем**

(1) Радиодифузерите што вршат дејност на локално ниво и регионално ниво можат да се поврзуваат во единствен систем за емитување на заедничка програма, само по претходно доставено известување до Агенцијата, но не подолго од 4 часа во текот на 24 часа, за Радиодифузерите што вршат дејност на локално ниво, и не подолго од 2 часа во текот на 24 часа за Радиодифузерите што вршат дејност на регионално ниво.

**VIII**

1. Во член 98 да се додадат нови 2 става по ставот еден,односно став 1 да се расчлени на 3 ставови со корегирани проценти ,а со цел да биде оваа обврска сведена на реални можности на радиодифузерите и тоа на следниов начин:

**Член 98**

**Обврски на радиодифузерите за емитување музика и за програми изворно создадени на македонски јазик или на јазиците на заедниците во Република Македонија**

(1) Радиодифузерите кои емитуваат телевизиски програмски сервиси на државно ниво се обврзани дневно да емитуваат најмалку 30% програма извор­но создадена во Република Македонија на македонски јазик или на јазиците на немнозинските заедници кои живеат во Република Македонија почнувајќи од 2014г. Од 2015 година, обврската од 30% се зголемува на 40%. Од 2016 обврската од 40% се зголемува на 50%.

(2) Радиодифузерите кои емитуваат телевизиски програмски сервиси на Регионално ниво се обврзани дневно да емитуваат најмалку 15% програма извор­но создадена во Република Македонија на македонски јазик или на јазиците на немнозинските заедници кои живеат во Република Македонија почнувајќи од 2014г. Од 2015 година, обврската од 15% се зголемува на 20%. Од 2016 обврската од 20% се зголемува на 25%.

(3)Радиодифузерите кои емитуваат телевизиски програмски сервиси на локално ниво се обврзани дневно да емитуваат најмалку 10% програма извор­но создадена во Република Македонија на македонски јазик или на јазиците на немнозинските заедници кои живеат во Република Македонија почнувајќи од 2014г. Од 2015 година, обврската од 10% се зголемува на 15%. Од 2016 обврската од 15% се зголемува на 20%.

**VIIIa**

Воедно,предлагаме точка 11 од овој член 98 да се избрише од причина што таквата обврска е инкомпатибилна со слободата на уредување на програмските содржини односно уредувачката политика.

 **IX**

1. Во член20 став 5 од Нацрт Законот зборовите *“друштво за дистрибуција на аудиовизуелни дела“* да се бришат, бидејќи забраната да се биде во деловни односи со вакви лица е спротивна науставното начело за слобода на пазарот и претприемништвото, а забраната да се основа или да се учествува во вакво друштво нема опасност да доведе до недозволена медиумска концентрација бидејќи овие правни лица се бават со набавкаи продажба на програма врз основа нарегулирани авторски права и не претставуваат опасност по плурализмотна медиумскиот простор, дотолку повеќе што тие друштва не се радиодифузери туку “обични“ трговски друштва.

 **X**

1. Во член 30 од Нацртот да се пропише обврската на Агенцијата да се грижи да почитувањето на авторските права од страна на радиодифузерите и операторите на јавните комуникациски мрежи . Дали тоа ќе го прави преку самостоен инспекторат или во корелација со постојните инспекторати, таа јурисдкција да ја име de lege.

**XI**

1. Член 83 став 6 да се измени и по зборот емитување да се додадат и зборовите “*односно реемитување“* во текстот и изменетиот став да гласи.

(6) Операторот на јавна електронска комуникациска мрежа која не користи ограничен ресурс , ќе склучи договор со радиодифузерот кој од Агенцијата има добиено дозвола за телевизиско или радио емитување, за емитување односно реемитување на неговиот програмски сервис во рок од 15 дена од денот на приемот на известувањето од ставот (4) на овој член, почитувајќи ги принципите , на објективност, транспарентност и недискриминација. Радиодифузерите се должни склучените договори да ги достават до Агенцијата во рок од 15 дена од денот на нивното склучување.

Сето ова со цел да нема дискриминација помеѓу самите радиодифузери кои се или емитувани или реемитувани. Доколку би останало законското решение како што се предлага, без да се додаде зборот “емитување“, се создава дискриминација и операторите на јавни комуникациски мрежи ќе имаат посебен третман кон радиодифузерите кои се реемитувани од нивна страна со оние кои се емитувани од нивна стана.

02.07.2013 Со почит,

 Адвокатско друштво

 Гоџо, Кичеец и Новаковски